CELEX: 
Language: ro
Date: 2018-05-22 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului de punere în aplicare (UE) nr. 29/2012 în ceea ce privește cerințele pentru anumite indicații de pe etichetele uleiului de măsline

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Prezentul act delegat urmărește să clarifice unele dintre dispozițiile existente privind etichetarea anumitor indicații opționale pentru uleiul de măsline [articolul 4 din Regulamentul (UE) nr. 29/2012 privind standardele de comercializare a uleiului de măsline].
            
            
               În special, Regulamentul (UE) nr. 29/2012 prevede că valoarea anumitor parametri fizico-chimici trebuie să figureze pe etichetă atunci când este menționată aciditatea (indicele de peroxid, conținutul de ceară și absorbția de ultraviolete). Prezentul act delegat precizează că aceste valori ar trebui să corespundă valorilor preconizate la data durabilității minimale. Având în vedere că valorile acestor parametri pot evolua după îmbuteliere, această clarificare va evita furnizarea unor informații înșelătoare pentru consumatori și va oferi mai multe garanții operatorilor responsabili cu etichetarea.
            
            
               Cea de a doua precizare propusă se referă la anul de recoltare care poate fi indicat pe etichetă în anumite condiții. La cererea anumitor state membre, actul delegat propune două opțiuni pentru menționarea pe etichetă a anului de recoltare.
            
            
               În sfârșit, la cererea Italiei și în vederea furnizării de informații consumatorilor cu privire la vârsta uleiurilor de măsline virgine, actul delegat le oferă statelor membre posibilitatea de a obliga operatorii să indice pe etichetă anul recoltei, în condiții foarte specifice. Într-adevăr, această obligație se limitează la uleiul de măsline produs la nivel național și destinat consumului pe piața internă. Aceste limitări au fost introduse pentru a se asigura că funcționarea pieței interne nu este modificată.
            
            
               Propunerile introduse în prezentul act delegat sunt în conformitate cu dispozițiile din Regulamentul (UE) nr. 1169/2011.
            
            
               2.CONSULTĂRI PREALABILE ADOPTĂRII ACTULUI
            
            
               Experți din statele membre au fost consultați în cadrul reuniunilor grupului de experți în domeniul organizării comune a piețelor produselor agricole, pentru a face schimb de opinii pe marginea acestui act și pentru a lua în considerare cunoștințele de specialitate ale autorităților naționale.
            
            
               Proiectul de regulament delegat a fost pus la dispoziția publicului spre consultare în cadrul portalului pentru o mai bună legiferare pentru o perioadă de patru săptămâni de la 1 la 29 martie 2018. Au fost primite 2 contribuții provenite de la asociații de întreprinderi. Ambele asociații au propus să se elimine obligația de a eticheta valorile indicelui de peroxid, conținutul de ceară și absorbția de ultraviolete atunci când aciditatea este menționată, susținând că aceste valori nu sunt înțelese pe deplin de către consumatori. Comisia este de părere că menționarea acidității nu ar face decât să inducă în eroare consumatorii, deoarece aciditatea nu constituie singurul parametru care trebuie luat în considerare atunci când se evaluează calitatea unui ulei de măsline virgin. O observație s-a referit la posibilitatea acordată statelor membre de a obliga operatorii să eticheteze anul recoltei, în condiții specifice. Asociația a precizat în special că acest lucru ar obliga operatorii să creeze etichete diferite pentru țări diferite, având în vedere că obligația poate viza numai uleiul de măsline produs în statul membru care decide să aplice posibilitatea, obținut de la măsline recoltate în respectivul stat membru și destinate consumului intern. Cu toate acestea, această constrângere nu pare să fie semnificativă. Într-adevăr, pentru uleiul de măsline virgin care nu respectă condițiile menționate mai sus, operatorii beneficiază totuși de posibilitatea de a indica anul recoltei, în cazul în care sunt îndeplinite condițiile de la articolul 5 litera (e) din Regulamentul (UE) nr. 29/2012. Prin urmare, anul recoltei ar putea să fie menționat, de asemenea, pe sticlele de ulei de măsline virgin care urmează să fie exportat, în special dacă 100 % din conținutul ambalajului provine din anul de recoltă respectiv. În cele din urmă, a fost menționat riscul că ar putea împiedica producerea de sticle de ulei de măsline din ani de recoltă diferiți. Această observație este, de asemenea, irelevantă, întrucât anul recoltei poate fi menționat pe etichetă numai în cazul în care 100 % din cantitatea totală de ulei din sticlă provine din recolta respectivă.
            
            
               Proiectul de text pare, așadar, să asigure un echilibru adecvat. 
            
            
               Experții Parlamentului European au fost informați în privința tuturor discuțiilor menționate și au fost invitați la toate reuniunile.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat se bazează pe articolul 75 alineatul (2) din Regulamentul (UE) nr. 1308/2013. Dispozițiile care vizează să clarifice modul în care pot fi indicate pe etichetă anumite indicații opționale ar trebui să se aplice la 6 luni de la data publicării actului delegat. 
            
            
                
            
            
               REGULAMENTUL DELEGAT (UE) …/… AL COMISIEI
            
            
               din 22.5.2018
            
            
               de modificare a Regulamentului de punere în aplicare (UE) nr. 29/2012 în ceea ce privește cerințele pentru anumite indicații de pe etichetele uleiului de măsline
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  1
               , în special articolul 75 alineatul (2),
            
            
               întrucât:
            
            
               (1)În conformitate cu articolul 5 din Regulamentul de punere în aplicare (UE) nr. 29/2012 al Comisiei
                  2
               , operatorii au posibilitatea de a menționa diferite indicații opționale pe etichetele uleiurilor de măsline și a uleiurilor din turte de măsline, în anumite condiții specifice. În special, eticheta poate indica aciditatea, cu condiția ca anumiți parametri fizico-chimici (indicele de peroxid, conținutul de ceară și absorbția de ultraviolete) să fie, de asemenea, indicați. Pentru a nu induce în eroare consumatorii, atunci când este indicată pe etichetă, valoarea parametrilor fizico-chimici ar trebui să fie valoarea maximă pe care acești parametri o pot atinge până la data durabilității minimale.
            
            
               (2)Indicarea anului recoltei pe eticheta uleiurilor de măsline extra virgine și virgine este opțională pentru operatori atunci când 100 % din conținutul ambalajului provine dintr-un singur an de recoltă. Întrucât recoltarea măslinelor începe de obicei la sfârșitul toamnei și se încheie până în primăvara anului următor, este necesar să se clarifice modul în care este indicat pe etichetă anul de recoltare.
            
            
               (3)Pentru a furniza consumatorilor informații suplimentare cu privire la vârsta unui ulei de măsline, statele membre ar trebui să aibă posibilitatea de a impune obligativitatea menționării anului recoltei. Cu toate acestea, pentru a nu perturba funcționarea pieței unice, o astfel de indicație obligatorie ar trebui să se limiteze la producția lor internă, obținută din măsline recoltate pe teritoriul lor și destinată numai piețelor lor naționale. Prin analogie cu perioada de tranziție prevăzută în articolul 5 din Regulamentul de punere în aplicare (UE) nr. 29/2012, statele membre ar trebui să permită comercializarea uleiurilor de măsline deja etichetate până la epuizarea stocurilor. Pentru a permite Comisiei să monitorizeze aplicarea unei astfel de decizii naționale și să reexamineze dispoziția Uniunii care stă la baza acesteia, în contextul oricărei evoluții relevante a funcționării pieței unice, statele membre ar trebui să notifice o astfel de decizie, în conformitate cu articolul 45 din Regulamentul (UE) nr. 1169/2011 al Parlamentului European și al Consiliului
                  3
               . 
            
            
               (4)Prin urmare, Regulamentul de punere în aplicare (UE) nr. 29/2012 ar trebui modificat în consecință.
            
            
               (5)Pentru a respecta așteptările legitime ale operatorilor, ar trebui prevăzută o perioadă tranzitorie pentru produsele etichetate în conformitate cu Regulamentul de punere în aplicare (UE) nr. 29/2012 înainte de data aplicării prevăzute în prezentul regulament, 
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul de punere în aplicare (UE) nr. 29/2012 se modifică după cum urmează:
            
            
               (1)primul paragraf al articolului 5 se modifică după cum urmează:
            
            
               (a)litera (d) se înlocuiește cu următorul text:
            
            
               „(d)
                     indicarea acidității maxime preconizate la data durabilității minimale menționată la articolul 9 alineatul (1) litera (f) din Regulamentul (UE) nr. 1169/2011 poate figura numai în cazul în care este însoțită de o indicație, înscrisă cu caractere de aceeași dimensiune și în aceeași rază vizuală, a indicelui de peroxid, a conținutului de ceară și a absorbției de ultraviolete determinate în conformitate cu Regulamentul (CEE) nr. 2568/91, preconizate la aceeași dată,”; 
            
            
               (b)la litera (e) se adaugă următoarea teză:
            
            
               „În sensul prezentei litere, anul recoltei este indicat pe etichetă, fie sub forma anului de comercializare relevant în conformitate cu articolul 6 litera (c) punctul (iii) din Regulamentul (UE) nr. 1308/2013, fie sub forma lunii și anului recoltei, în această ordine. Luna corespunde lunii de extracție a uleiului din măsline.”;
            
            
               (2)se introduce articolul 5a, cu următorul text:
            
            
               „Articolul 5a
            
            
               Statele membre pot decide că anul recoltei menționat la articolul 5 primul paragraf litera (e) trebuie să fie indicat pe eticheta uleiurilor de măsline din producția lor internă vizate la litera respectivă, obținute din măsline recoltate pe teritoriul lor și destinate numai piețelor lor naționale.
            
            
               Această decizie nu împiedică comercializarea până la epuizarea stocurilor a uleiurilor de măsline etichetate înainte de data la care decizia respectivă produce efecte. 
            
         
         
            
               Statele membre notifică decizia respectivă în conformitate cu articolul 45 din Regulamentul (UE) nr. 1169/2011.”.
            
            
               Articolul 2
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Articolul 1 punctul (1) se aplică la șase luni de la data intrării în vigoare a prezentului regulament.
            
            
               Uleiurile de măsline etichetate înaintea datei menționate în al doilea paragraf pot fi comercializate până la epuizarea stocurilor.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 22.5.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 347, 20.12.2013, p. 671. 
               
               
                  
                     (2)
                  
                        Regulamentul de punere în aplicare (CE) nr. 29/2012 al Comisiei din 13 ianuarie 2012 privind standardele de comercializare a uleiului de măsline (JO L 12, 14.1.2012, p. 14).
               
               
                  
                     (3)
                  
                        Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).